Here is a page extracted from Wikipedia that may contain CSS, HTML, and a lot of unformatted text.

Title: Turdus merula
Content: A merla común (nombre cientifico: Turdus merula (L., 1758)) ye una especie d'au paseriforme d'a familia Turdidae; unas d'as millor reconoixibles d'o chenero Turdus por tener os masclos o plumache de color negra intensa y, en temporada de reproducción, o pizco y os parpiellos amariellos u naranchas vivos.

Descripción 
A merla ye un paixaro d'arredol de 25 cm de largaria y entre 75 y 120 gramos de peso, sin diferenciar-se os sexos por a mida.

Os masclos adultos destacan por as plumas negras y brillants que tienen y por tener o pizco y os parpiellos (vistables con a forma d'un disco arredol d'o uello) de color amarellisca u narancha, que reviscola en a temporada nupcial. As fembras y os chovens son de color marrón discreta, prou lisa, anque en bel eixemplar puet presentar-se piquetas d'una tonalidat marrón una mica mas fusca y mas u menos vistables contra la resta.

Alimentación 
Como todas as tordas, a merla ye omnivora pero prefiere os insectos, cucos y atros ivertebraus como limacos y caragols. Tamién mincha fruitos, como bayas y drupas que pilla entre as bardas y matullos por a on que gosa esbulligar.  Eventualment tamién caza vertebraus chicorrons, como ranuecos y engardaixinas.

Habitat 
A merla ye una especie de selva que s'ha adaptau a muitos atros habitats, como parques y bardas en arias urbanas, sin guaire dificultat. Necesita que i haiga buena cobertura d'árbols.

Ye una especie territorial, que defensa y marca lo suyo territorio con o cantao, de regular de maitins y en a tardada. Os masclos defensan agresivament lo territorio contra las intrusions d'atras merlas y dica atras especies de paixaros.

Fa o niedo bien amagau entre os arbustos, as hiedras u menos vegadas en a corona d'os árbols. A cobada gosa estar feta de 5 uevos que coba la fembra.

Referencias

Se veiga tamién 
 Torda.
 Charlo.

Vinclos externos 

Aus presents en Aragón
Fauna d'Europa
Fauna d'Asia
Fauna d'Africa